“หอการค้าฯ” มองทิศทาง ศก.ปี 63 ฟื้นตัว หวังเสถียรภาพการเมืองดึงนักลงทุนเข้าประเทศ
"หอการค้าฯ" มองทิศทาง ศก.ปี 63 ฟื้นตัว หวังเสถียรภาพการเมืองดึงนักลงทุนเข้าประเทศ
"หอการค้าฯ" มองทิศทาง ศก.ปี 63 ฟื้นตัว หวังเสถียรภาพการเมืองดึงนักลงทุนเข้าประเทศ
4 ธ.ค. 2562

นายกลินท์ สารสิน ประธานกรรมการหอการค้าไทย และสภาหอการค้าแห่งประเทศไทย เปิดเผยถึงทิศทางเศรษฐกิจในปี 63 โดยคาดว่าน่าจะกลับมาฟื้นตัวได้หลังจากชะลอตัวมากในปีนี้ เนื่องจากภาครัฐจะเริ่มเบิกจ่ายงบประมาณปี 63 ซึ่งจะทำให้มีการลงทุนในโครงการพื้นฐานขนาดใหญ่เพิ่มขึ้น
ขณะที่นักธุรกิจจะเริ่มลงทุนจริงหลังได้รับอนุมัติส่งเสริมการลงทุน ส่วนการค้าขายสินค้าในกลุ่ม CLMV (กัมพูชา ลาว พม่า เวียดนาม) ยังพอไปได้ โดยเฉพาะสินค้าอุปโภคบริโภค ขณะที่การท่องเที่ยวยังเติบโตได้ดีตามที่คาดการณ์จำนวนนักท่องเที่ยวต่างชาติ 40 ล้านคน
อย่างไรก็ดี สิ่งที่ภาคเอกชนเป็นห่วง คือ สถานการณ์ทางการเมือง เพราะหากการเมืองมีเสถียรภาพ ไม่มีความขัดแย้งรุนแรง ก็จะช่วยดึงดูดการลงทุนเข้ามาในประเทศได้มากขึ้น
สำหรับค่าเงินบาทนั้น ในปีหน้าคาดว่าจะอยู่ที่ระดับ 30-31 บาท/ดอลลาร์ คงไม่กลับไปอยู่ที่ระดับ 34-35 บาท/ดอลลาร์เหมือนในอดีต ซึ่งผู้ประกอบการคงต้องหาทางออกที่จะทำให้ธุรกิจเดินหน้าต่อไปได้ เช่น การสร้างมูลค่าเพิ่มให้กับสินค้า เป็นต้น
ส่วนการปรับขึ้นค่าแรงนั้น ยังอยู่ในขั้นตอนการพิจารณาของคณะกรรมการไตรภาคี ซึ่งหากปรับขึ้นตามปกติ ทางผู้ประกอบการก็รับได้ แต่หากปรับขึ้นแบบก้าวกระโดดจะยิ่งกดดันให้ผู้ประกอบการหันไปใช้เครื่องจักรทดแทนมากขึ้น ซึ่งสุดท้ายจะส่งผลกระทบต่อปัญหาแรงงานตามมา และควรมีการเพิ่มพูนทักษะความรู้ให้กับแรงงานด้วย